กุลธิดา รุ่งเรืองเกียรติ

**กุลธิดา รุ่งเรืองเกียรติ** (เกิด 10 กุมภาพันธ์ พ.ศ. 2527) หรือเป็นที่รู้จักในนาม **ครูจุ๊ย** เป็นผู้อำนวยการมูลนิธิคณะก้าวหน้า นักเขียน นักแปล และผู้เชี่ยวชาญด้านการศึกษาฟินแลนด์ อดีตสมาชิกสภาผู้แทนราษฎร แบบบัญชีรายชื่อ และอดีตรองหัวหน้าพรรคอนาคตใหม่ มีบทบาทโดดเด่นด้านนโยบายสาธารณะและการศึกษา

## ประวัติ
กุลธิดา เกิดเมื่อวันที่ 10 กุมภาพันธ์ พ.ศ. 2527 เติบโตที่กรุงเทพฯ ผูกพันกับประเทศฟินแลนด์มาตั้งแต่ช่วงมัธยมปลาย จากการได้เข้าร่วมโครงการ AFS (American Field Service โครงการทุนการศึกษาของมูลนิธิการศึกษาและวัฒนธรรมสัมพันธ์ไทย-นานาชาติ) ไปเป็นนักเรียนแลกเปลี่ยนที่ประเทศฟินแลนด์ 

ก่อนที่จะกลับมาศึกษาต่อระดับปริญญาตรีสาขาวิชาภาษาอังกฤษ คณะอักษรศาสตร์ จุฬาลงกรณ์มหาวิทยาลัย จากนั้นจบการศึกษาระดับปริญญาโท สาขาการสื่อสารข้ามวัฒนธรรม (Intercultural Communication) ที่ University of Jyväskylä ประเทศฟินแลนด์ ตั้งใจนำแรงบันดาลใจจากประเทศที่ขึ้นชื่อว่าการศึกษาดีที่สุดในโลก มาสร้างการเปลี่ยนแปลงในประเทศไทย โดยเป็นอาจารย์พิเศษในโรงเรียน และมหาวิทยาลัยต่างๆ พ.ศ. 2549 กุลธิดาขึ้นเวที TEDxKMUTT ในฐานะนักวิชาการอิสระด้านการศึกษา และคุณครูยุคใหม่ที่เปลี่ยนแปลงห้องเรียนให้เป็นมิตรต่อการเรียนรู้ รวมถึงชี้ให้เห็นวัฒนธรรมการศึกษาของไทยที่ไม่เอื้อให้เกิดกระบวนการเรียนรู้อย่างมีประสิทธิภาพ

## บทบาททางการเมือง
จากบทบาทของนักการศึกษา กุลธิดาเข้าสู่วงการการเมือง เมื่อ พ.ศ. 2561 ในฐานะรองหัวหน้าพรรคอนาคตใหม่ เป็นสมาชิกสภาผู้แทนราษฎรชุดที่ 25 จากบัญชีรายชื่อพรรคอนาคตใหม่ ลำดับที่ 5 ใน การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 ระหว่างการปฏิบัติหน้าที่ในสภาได้ดำรงตำแหน่ง รองประธานคณะกรรมาธิการการศึกษา

หลังจากถูกศาลรัฐธรรมนูญตัดสิทธิทางการเมืองเป็นเวลา 10 ปี กุลธิดายังคงทำงานในคณะกรรมาธิการ โดยมีตำแหน่งเป็นที่ปรึกษาประธานคณะกรรมาธิการ ในขณะที่ปรับเปลี่ยนบทบาทมาสร้างการเปลี่ยนแปลงนอกรัฐสภาไปพร้อมกันด้วย ทั้งในด้านการศึกษา และการทำงานทางความคิด พ.ศ. 2563 เข้าไปเป็นประธานกรรมการบริหาร โรงเรียนต้นกล้า ที่จังหวัดเชียงใหม่ 

จากนั้นจึงเข้ามาเป็นผู้อำนวยการมูลนิธิคณะก้าวหน้าอย่างเต็มตัว ผลักดันการเรียนรู้ของผู้คนทั้งสังคม เพื่อสร้างการเปลี่ยนแปลงในหลากหลายรูปแบบ ผ่านโครงการต่างๆ ไม่ว่าจะเป็น ‘อ่านเปลี่ยนโลก’ ห้องสมุดที่ให้คนทั่วไปยืมหนังสือได้ฟรี ไม่มีค่าใช้จ่าย และโครงการ ‘อ่านปั้นฝัน’ ซึ่งเปิดรับการสนับสนุนจากบุคคลทั่วไป เพื่อส่งหนังสือนิทาน 100 เล่ม ไปตามศูนย์พัฒนาเด็กเล็ก พร้อมตู้หนังสือ สื่อการสอนเกี่ยวกับนิทาน และการอบรมครูให้สามารถใช้นิทานสร้างการเรียนรู้ได้อย่างเต็มที่ 

พ.ศ.2566 กุลธิดาได้ทำงานด้านการขับเคลื่อนพระราชบัญญัติการศึกษา ในฐานะกรรมาธิการวิสามัญพิจารณาร่างพระราชบัญญัติการศึกษาแห่งชาติ สัดส่วนพรรคก้าวไกล รวมถึงในปี พ.ศ.2568 ได้ก่อตั้งหลักสูตรพัฒนาศักยภาพผู้หญิงสู่การเป็นผู้นำทางการเมือง WEPLA: Women’s Empowerment and Political Leadership Academy หลักสูตรพัฒนาศักยภาพผู้หญิงที่สนใจทำงานการเมือง และต้องการสร้างการเปลี่ยนแปลงในสังคมผ่านนโยบายสาธารณะ โดยมุ่งเน้นการเสริมสร้างความเข้มแข็งของผู้หญิงผ่านกระบวนการเรียนรู้เชิงลึก การแลกเปลี่ยนประสบการณ์ และการพัฒนาทักษะที่จำเป็นสำหรับการเป็นผู้นำทางการเมือง และออกแบบเส้นทางการเปลี่ยนแปลงสังคมของตัวเองได้

ปัจจุบันกุลธิดากำลัง ศึกษาต่อระดับปริญญาโท ด้านนโยบายสาธารณะ ที่ School of Public and International Affairs, Princeton University สหรัฐอเมริกา โดยผ่านการคัดเลือก เพื่อร่วมทำวิจัยและการเป็น Fellow ในโครงการ Gender and Security ศึกษาโครงสร้างและบรรทัดฐานทางเพศสภาวะ ภายใต้ระบบความสัมพันธ์ระหว่างประเทศ เน้นประเด็นด้านความมั่นคง สิทธิมนุษยชน กิจกรรมทางเศรษฐกิจ และการสร้างสถาบัน ผลิตงานวิจัยหลากหลายรูปแบบ ทั้งบทสรุปเชิงนโยบาย รายงานเฉพาะประเด็น และแนวปฏิบัติที่ดี นอกจากนี้ยังขับเคลื่อนงานรณรงค์ เพื่อให้สังคมตระหนักถึงผู้ที่มักถูกมองข้าม ผ่านการบรรยายสาธารณะและเวิร์กชอปต่างๆ

## ผลงาน

### หนังสือ
* ไม่มีอะไรในเกาหลีเหนือ พิมพ์ครั้งที่ 1 สำนักพิมพ์ อมรินทร์ท่องโลก / พิมพ์ครั้งที่ 2 สำนักพิมพ์แซลมอน 

### หนังสือแปล
* หนังสือชุดแปลจากภาษาฟินแลนด์ Snow White Trilogy โดย ซัลลา ซิมุกกา สำนักพิมพ์ Nanmeebooks (แดงดุจเลือด As Red as Blood, ขาวราวหิมะ As White as Snow, ดำดั่งไม้มะเกลือ As Black as Ebony) 
* นวัตกรรมสร้างฟินแลนด์ โดย อิลกา ไตปาเล สำนักพิมพ์ มูลนิธิคณะก้าวหน้า
* ชีวิตดี วิถีนอร์ดิก โดย อนุ ปาร์ตาเน็น สำนักพิมพ์ SandClock Books 
* On Being Nice ความจิตใจดี โดย The School of Life
* นักสำรวจและเรื่องฟินน์อื่นๆ โดย ยูร์กิ ไวโนเน็น สำนักพิมพ์กำมะหยี่ 
* หนังสือชุดแปลจากภาษาฟินแลนด์ คุณปุ๊ปปั๊บแพะขี้ละเมอ โดย เมาริ กุนนัส สำนักพิมพ์ Barefoot Banana (ราตรีสวัสดิ์นะคุณปุ๊บปั๊บ, คู่มือนอนหลับฉบับคุณปุ๊ปปั๊บ, คุณปุ๊บปั๊บกับเจ็ดสิ่งมหัศจรรย์ของโลก, งานอดิเรกสุดเพี้ยนของคุณปุ๊บปั๊บ)
* หนังสือชุดแปลจากภาษาฟินแลนด์ ซานตาคลอส โดย เมาริ กุนนัส สำนักพิมพ์ Barefoot Banana (ซานตาคลอส, ของขวัญสิบสองชิ้นแด่ซานตาคลอส, ซานตาคลอสกับกลองมนตรา)

### คอลัมนิสต์ออนไลน์

* คอลัมน์ เล่า/เรียน ในเว็บไซต์ WAY 

### โฮสต์พ็อดแคสต์

* รายการ โตมายังไง ใน Salmon Podcast 

### รายการสารคดี

* ผู้ช่วยผู้ควบคุมการผลิต รายการ Back To School in Finland โรงเรียนเปลี่ยนโลก

### ภาพยนตร์

#### ที่ปรึกษาบทภาพยนตร์

* Maythawee (มั่นใจว่าคนไทยเกินหนึ่งล้านคนเกลียดเมธาวี) พ.ศ.2554
* Human Resource พนักงานใหม่ (โปรดรับไว้พิจารณา) พ.ศ.2568

**นักแสดง**

* Fast & Feel Love (เร็วโหด..เหมือนโกรธเธอ) พ.ศ.2565 

### ดาราช่อง Farose

* ไกลบ้าน EP78 กุลธิดามีจริง รุ่งเรืองเกียรติไม่มีจึง
* ไกลบ้าน EP86 สามพันล้าน สำหรับทุกคน
* ไกลบ้าน EP138 เปิดร้านอาหารไทยในนิวยอร์ก คนแน่นร้าน
* People You May Know EP75 โยฮันเนส กูเตนเบิร์ก นักประดิษฐ์เปลี่ยนโลก ผู้บุกเบิกการพิมพ์
* แขกรับเชิญ รุ่น 1 ใน FaraTALK ตอน 'X' and the City คนสร้างเมือง เมืองสร้างคน 

## รางวัลที่ได้รับ

* Colmena Fund for Women’s Political Participation, 2025-2027 
* FILI Translation Publication Grants, 2017-Present 
* University of Jyväskylä International Scholarship, 2008 
* Nordic Institute of Asian Studies SUPRA Grant, 2008

## อ้างอิง

## แหล่งข้อมูลอื่น
* 
* 
* 
* [กุลธิดา ใน[ลิงกต์อิน] ]
* [งานเขียนของกุลธิดาใน[คณะก้าวหน้า] ]

หมวดหมู่:บุคคลจากกรุงเทพมหานคร
หมวดหมู่:นักการเมืองไทย
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:ผู้ก่อตั้งพรรคการเมืองในประเทศไทย
หมวดหมู่:นักการเมืองพรรคอนาคตใหม่
หมวดหมู่:นิสิตเก่าคณะอักษรศาสตร์ จุฬาลงกรณ์มหาวิทยาลัย
หมวดหมู่:ผู้ได้รับเครื่องราชอิสริยาภรณ์ ท.ม.